**Jozef Keselica** (\* 4. apríl 1961 – † 5. máj 2018) bol známy rusínsky aktivista, hudobník, učiteľ, obdivovateľ Andyho Warhola.

Život
-----

V roku 1987 sa Keselica ešte ako mladý učiteľ dozvedel o úmrtí slávneho maliara Andyho Warhola. Na správe ho zaujala skutočnosť, že pochádzal z obce Miková. Odtiaľ pochádzala aj Keselicová matka. Od tohto času sa stal vedúcou rusínskou osobnosťou propagujúcou Warhola. Jeho malý byt vo Svidníku premenil na svätyňu s pamätihodnosťami a knihami o tomto umelcovi. V tejto súvislosti je Keselicu možné považovať za Warholovho profesionálneho a patologického fanušíka. On sám svoju motiváciu pre mániu popísal slovami: *"Niekedy ľudom hovorím, že Andy bol môj strýko. On vyjadruje spôsob našej osobnej a komunitnej sebarealizácie..."*

Dielo
-----

Bol autorom mnohých článkov a knihy AWA – od A k W a opäť späť – aNDREw wARHOLa o tejto osobnosti. Spolupracoval a účinkoval v mnohých dokumentoch v domácich aj zahraničných televíziách. Osobne sa niekoľkokrát stretol s jeho blízkymi spolupracovníkmi a priateľmi – Ultra Violet, Billy Name, ako aj s obidvoma bratmi Andyho Warhola – Johnom Warholom a maliarom Paulom. Bol spoluorganizátorom festivalu Andyho Warhola v Mikovej. Založil aj *The Andy Warhol pop art club* vo Svidníku, urobil množstvo výstav, audiovizuálnych programov, rozhlasových pásiem, venoval sa počítačovej grafike na spôsob pop-artu.

### Hudba

Bol zakladateľom kapely *Rusínske holosy*, viedol teatrálno-hudobnú company *ČUMzBAGERA* a zhudobnil známy hymnus Rusínov *Karpaty, Karpaty*, ktorý vyšiel ako singlová skladba na CD nosičoch. Jeho tvorba je silno ovplyvnená rusínskou kultúrou a rusínskym jazykom, ktorý v prevažnej miere v tvorbe využíval. Sám bol jeho veľkým podporovateľom a propagátorom, čo potvrdzujú jeho slová: *"Je dosť zvláštne hľadať dôvody, prečo by mali ľudia robiť takú samozrejmú a normálnu vec, ako je používanie vlastnej reči. Pretože ak niekto prestane používať reč svojich prapredkov, ktorí preukázateľne pred stovkami rokov hovorili po svojom, po rusínsky, zradí svoju národnosť, matku a otca. Je nesprávne zahodiť svoj rodný jazyk, a tým aj kultúru celého svojho národa len preto, že si niekto omylom myslí, že nejaká iná reč je krajšia či dôležitejšia, než tá naša, zdedená."*

### Film

Keselica natáčal aj amatérske filmy. Patrí k nim aj ten s názvom 15 minút slávy Andyho Warhola, ktorý na medzinárodnej súťaži UNICA v roku 1993 v Argentíne ocenili bronzovou medailou. Účinkoval v televíznych reportážach domácej a zahraničnej produkcie a v dokumentárnych filmoch. Najznámejšie sú Warhol nation - Warholov národ z roku 1997 autorov Toma Triera a Jakoba Hogela a I am from nowhere – Jem znykadi – Som odnikiaľ režiséra Georga Mischa.

Smrť
----

Keselica zomrel na následky dopravnej nehody ku ktorej podľa odhadov došlo medzi 5. až 8. májom 2018. Havarované osobné auto bolo nájdené na takzvanom Poľanskom kopci nad obcou Rokytovce a pred obcou Malá Poľana v okrese Stropkov. Podľa polície za presne nezistených okolností zišiel vodič s autom mimo vozovky po pravej strane v smere svojej jazdy a prednou časťou vozidla narazil do stromu.

Referencie
----------

1. 1 2   *Noviny e-Dukla* [online]. www.e-dukla.sk, [cit. 2018-07-17]. Dostupné online. (po anglicky)
2. ↑   Zomrel Jozef Keselica, jeho auto vyletelo z cesty, našli ho po troch dňoch. *Podduklianske noviny* (Svidník: PONO PRESS), 14.5.2018, roč. 17, s. 4. ISSN 1337-6187.
3. ↑   *A golden pop-art goose (Spectacular Slovakia travel guide)* [online]. travel.spectator.sme.sk, [cit. 2018-07-17]. Dostupné online.
4. ↑  RUSINKO, Elaine. *We Are All Warhol’s Children* [online]. University of Pittsburgh, [cit. 2018-07-23]. Dostupné online.
5. ↑   INTERVIEW s Mgr. Jozefom Keselicom, predsedom The Andy WARHOL POP ART CLubu vo Svidníku. *Holosy - komunitný portál Rusínov*. Dostupné online [cit. 2018-07-18]. Archivované 2018-07-19 z originálu. (po rusky)
6. ↑  PŇAČEKOVÁ, Alžbeta. Pobozkal som múzu Andyho Warhola. *Hospodárske noviny* (Mafra Slovakia a.s.). Dostupné online [cit. 2018-07-09].
7. 1 2 3  A.S. Petit Press. Jozef Keselica, obdivovateľ Warhola, prišiel o život cestou z vernisáže. *hornyzemplin.korzar.sme.sk*. Dostupné online [cit. 2018-07-06].
8. ↑   U nás v Mikovej. *.týždeň - iný pohľad na spoločnosť*, 2013-08-18. Dostupné online [cit. 2018-07-06].
9. ↑  WWW.AGLO.SK, AGLO solutions. Dni rusínskych tradícií vo Vyšnom Orlíku. *Podduklianske Noviny*. Dostupné online [cit. 2018-07-06].
10. ↑   KARPATY KARPATY - nový hymnus Rusínov. *Holosy - komunitný portál Rusínov*. Dostupné online [cit. 2018-07-06]. Archivované 2018-07-07 z originálu.
11. ↑  RUDNESOVÁ, Táňa. *Prečo sa rusínsky jazyk vytráca? Lebo sme veľmi prispôsobiví, priznávajú sami Rusíni*. Košice : Združenie inteligencie Rusínov Slovenska, 2014. ISBN 978-80-971779-3-5. S. 44.
12. ↑   *Kinoeye| Slovakia: Jakubisko's Farebne kamienky (Painted Pebbles)* [online]. www.kinoeye.org, [cit. 2018-07-09]. Dostupné online.
13. ↑  AZET.SK. Nezvestný muž zo Svidníka zahynul pri dopravnej nehode. *aktuality.sk*. Dostupné online [cit. 2018-07-06].
14. ↑   *I Am from Nowhere* [online]. 2002-08, [cit. 2018-07-09]. IMDb ID: tt0436413. Dostupné online.

Externé odkazy
--------------

* Program národnostno-etnického vysielania Rádia Patria Podoby života - 2012.01.17
* Reportáž TV JOJ: Tragická cesta z vernisáže. Dostupné online